Document ID: /fineweb-2-swissfilter-quality_10-filterrobots/filtered/02686.jsonl.gz/56

Elveția nu-i chiar așa de complicată pe cât pare!
Elveția nu-i chiar așa de complicată pe cât pare!
Şi nici sistemul ei social, dacă ai alături de tine oameni care să te ajute să înţelegi cum funcţionează.
Asociaţia româno-elveţiană pentru sprijinirea integrării străinilor stabiliţi în Elveţia, A.R.E.I, doreşte să vă invite într-o expediţie de cunoaştere a Elveţiei demarând proiectul „Elveţia alături de tine, România alături de noi.”
Ce este A.R.E.I
Activând, neoficial, începând cu mai mulţi ani în urmă, asociaţia s-a ocupat de intermedierea contactelor româno-elveţiene, cu precădere a acelor asociaţii ce au dorit sprijinirea românilor neajutoraţi, a copiilor străzii sau a bătrânilor. Da, până acum patru ani, persoanele implicate activ în astfel de activităţi au susţinut diverse iniţiative umanitare. Interacţiunea dintre români şi elveţieni nu s-a limitat niciodată la cele două naţionalităţi. Românii stabiliţi în Elveţia au fost întotdeauna un exemplu pozitiv de integrare astfel încât, nu de puţine ori, şi alţi străini stabiliţi în Ţara Cantoanelor, prieteni ai românilor, au putut profita de experienţa acestora.
În urma campaniei politice din 2009 privind libera circulaţie pentru români şi bulgari, A.R.E.I şi-a redirecţionat activitatea. Activităţile umanitare au continuat să existe într-un cadru mai restrâns, fără publicitate, fără scoaterea în mod deosebit în evidenţă a lipsurilor acelor oameni nevoiaşi din România. Motivul este evident: România are şi oameni care prin puterea lor intelectuală sprijină sau pot sprijini societatea helvetă. Deoarece în Elveţia există deja suficiente asociaţii care au ca scop promovarea culturii şi a tradiţiei româneşti, A.R.E.I şi-a propus, începând cu vara acestui an, mai precis de la 1 August 2013 (Ziua Naţională a Elveţiei, n.red.), lansarea proiectului de sprijinire şi asistare a românilor posesori ai unui permis de şedere L, B sau C, oferindu-le acestora informaţiile necesare în procesul de stabilire definitivă în Elveţia. Experienţa coordonatorilor acestui proiect este cartea de vizită a A.R.E.I.
Structura A.R.E.I se defineşte prin coordonatori şi beneficiari.
Coordonatorii sunt independenţi, posesori ai unui permis C (de rezidenţă permanentă) sau a cetăţeniei elveţiene şi reprezintă zona (cantonul) în care ei locuiesc. Aceştia preiau organizarea a minimun trei întâlniri româneşti pe an în numele A.R.E.I, cu scopul de a oferi românilor stabiliţi în Elveţia posibilitatea de a interacţiona cu alţi români, de a împărtăşi din experienţa proprie, de a oferi un sfat, o idee, etc. Aceste întâlniri nu necesită o implicare financiară, poate fi organizarea unei ieşiri la cafea, pizza, sau pur şi simplu la un grătar. Important este ca noii veniţi să găsească în românii stabiliţi de mai mult timp în Elveţia o comunitate primitoare, aşa cum sunt românii apreciaţi de străini, ca fiind gazde cu o inimă caldă. Deocamdată A.R.E.I a reuşit să câştige alături de ea, coordonatori din zona Basel, Zürich, Lucerna, Geneva, Ticino şi Winterthur. Sperăm ca ideea noastră să fie preluată de câţi mai mulţi români din cantoane diferite, aşa încât, în decurs de un an, să putem realiza o reprezentare cantonală de minimum 26 de persoane.
Cine doreşte să se implice activ, ca reprezentat al zonei sale, deci coordonator, este rugat să completeze formularul de contact general al acestui site.
Important: pot fi mai mulţi coordonatori din acelaşi canton. Decizia organizării unor activităţi româneşti este una independentă de alte zone.
Beneficiarii sunt acele persoane, români sau de altă naţionalitate, prieteni ai românilor sau elveţienilor, stabiliţi în Elveţia prin reîntregire de familie, contract de muncă sau căsătorie, confruntaţi cu neclarităţi din sistemul social elveţian. Astfel de neclarităţi pot apărea de exemplu la închiriere/rezilierea unui apartament, la înscrierea copiilor în sistemul de învăţământ elveţian, la alegerea unei asigurări medicale sau de bunuri potrivite, etc. Aceştia pot beneficia de asistenţa oferită de coordonatori, prin participarea la acele evenimente româneşti organizate de ei şi prin înscrierea ca membru al A.R.E.I. Cotizaţia anuală este de 80 chf, indiferent de luna în care are loc înscrierea. Asistenţa oferită fiind definită concret printr-un contact direct cu A.R.E.I înaintea achitării cotizaţiei!
Detalii concrete despre derularea acestui proiect vor fi oferite cu ocazia lansării oficiale din data de 1 August 2013, Ziua Naţională a Elveţiei. Această lansare va avea loc în cadrul unei activităţi festive ce va fi anunţată din timp şi publicată pe www.casa-romanilor.ch.
Tot cu acea ocazie vor fi publicate Statutul A.R.E.I, numele şi adresele de contact ale coordonatorilor, activităţile propuse până la sfărşitul anului 2013, contul bancar pentru achitarea cotizaţiei anuale (pentru anul 2013 cotizaţia va fi 40chf !) şi nu în ultimul rând vom edita o listă concretă cu specialişti din diferite domenii care vă pot sfătui în domeniile: medicină, social, învăţământ, politic, cultural, financiar, administrativ şi de sănătate.
Nu uitaţi:
A.R.E.I este o iniţiativă a unor români trecuţi prin dificilul proces al integrării în Elveţia, este o iniţiativă bazată pe voluntariat, o idee care doreşte să se dezvolte cu ajutorul vostru, oferă independenţa deciziilor şi încurajează orice român sau străin, indiferent de etnie, religie sau orientare politică. A.R.E.I poate beneficia de sprijin financiar de la instituţii federale elveţiene de susţinere a integrării, dacă reuşim, în decurs de un an, să dovedim necesitatea acestei oferte.
Dacă sunteţi o asociaţie românească sau persoană privată doritoare să sprijine efortul nostru comun de a fi alături de românii veniţi mai recent în Elveţia, ne puteți contacta pe adresa de mail: <email-pii> sau <email-pii>
A.R.E.I vă urează o primăvară însorită. Vă aşteptăm alături de noi!
Giorgia Seeholzer, AREI- Lucerna